6.4.2022
SK
Úradný vestník Európskej únie
C 152/51
1.6.
EHSV poukazuje na to, že hospodárske a environmentálne úspechy sa v prvom rade dosahujú a realizujú tam, kde ľudia žijú.
Práve tu sa očakávajú a spoločne formujú výzvy súvisiace s ochranou klímy.
Práve tu vznikajú nové nápady, ktoré sa následne priemyselne transformujú na celosvetovo konkurencieschopné výrobky a služby.
1.7.
Spôsoby transformácie, ako boli skoncipované v aktualizovanej priemyselnej stratégii EÚ a prediskutované na priemyselnom fóre EÚ, poskytujú občanom EÚ podporu a usmernenia.
Konkrétne východiskové pozície na regionálnej úrovni sa však výrazne líšia a na dosiahnutie celkového cieľa sú potrebné rôzne stratégie.
EHSV preto vyzýva Európsku komisiu, aby pri stanovovaní rámca a hodnotení priemyselnej stratégie EÚ venovala osobitnú pozornosť týmto rozdielnym požiadavkám, aby bolo možné pružne reagovať na regionálne a odvetvové potreby.
1.8.
Subsidiarita sa musí vnímať z hľadiska jej schopnosti vytvoriť silný zdroj pre spravodlivú transformáciu.
Regióny a metropolitné oblasti najlepšie poznajú svoje problémy a možnosti.
EHSV preto uznáva, že by sa mali jasne vymedziť záväzné ciele a zásady európskej priemyselnej politiky dohodnuté spoločne na úrovni EÚ.
Je dôležité uvedomiť si, že zavádzanie do praxe v regiónoch a metropolitných oblastiach musí byť založené na zásade subsidiarity.
1.9.
Situácia v jednotlivých regiónoch a oblastiach a ich schopnosť priblížiť sa k splneniu cieľov v oblasti klímy, sociálnych vecí a životného prostredia sú veľmi rozdielne.
Aj keď niektoré priemyselné odvetvia a podniky môžu dosiahnuť tento cieľ ľahšie, v iných môže byť napredovanie náročnejšie.
Slabšie regióny a určité priemyselné odvetvia si preto vyžadujú osobitnú pozornosť a špecifickú podporu.
Keďže sa celkový cieľ uplatňuje na celý hodnotový reťazec, je dôležité zamerať sa najskôr na rýchlejšie účinky a ďalekosiahlejšie zmeny.
1.10.
EHSV konštatuje, že to je zásada, vďaka ktorej môžu podniky opätovne získať svoju hospodársku a udržateľnú konkurencieschopnosť, a to s pomocou odhodlaných podnikateľov a manažérov, ako aj dobre vyškolených a kvalifikovaných pracovníkov.
Malé a stredné podniky v tejto súvislosti zohrávajú dôležitú úlohu.
Program v oblasti ľudského kapitálu je predpokladom úspešnej transformácie podnikov.
1.11.
Členské štáty by mali s logistickou a finančnou podporou Európskej únie posilniť štrukturálne verejné investície nasmerované na proces prostredníctvom služieb všeobecného záujmu zameraných na neustále zlepšovanie podmienok umožňujúcich priemyselný a sociálny rozvoj, ktorý môže posilniť kapacity regiónov a na miestnej úrovni účinne riešiť environmentálne, technologické, hospodárske a sociálne výzvy.
1.12.
Keďže zelenú dohodu musí sprevádzať integrovaná sociálna dohoda, EHSV sa zasadzuje za to, aby sa v priemyselnej stratégii EÚ predvídala a kompenzovala rastúca chudoba a nerovnosť.
Zdroje by preto mali byť smerované tam, kde sú najviac potrebné.
V rámci komplexnej politiky EÚ v oblasti udržateľnosti sa musí urobiť viac na zabezpečenie spravodlivosti a účasti na hospodárskych činnostiach v prospech obyvateľov a regiónov (3).
Občiansky a pracovný život v Európe by mal spĺňať požiadavku na dosiahnutie udržateľnosti založenej na inkluzívnom a udržateľnom raste, dôstojnej práci a sociálnej spravodlivosti (4).
1.13.
EHSV podporuje prechod na obehové hospodárstvo, ktoré zastaví nehospodárne využívanie neobnoviteľných zdrojov a zníži medzinárodnú závislosť.
To by sa takisto malo stať hlavnou súčasťou priemyselnej stratégie EÚ.
Rámcové podmienky by sa preto mali upraviť tak, aby vytvárali konkurenčné výhody pre podniky, ktoré dodržiavajú zásady obehového hospodárstva.
2.
Spravodlivá transformácia ako príležitosť na rast a obnovu priemyslu 2.1.
V zelenej dohode sa stanovuje jasný a politicky záväzný cieľ: do roku 2030 by sa v Európe malo dosiahnuť celkové zníženie emisií skleníkových plynov o 55 %.
Tento cieľ bol uvedený do praxe prostredníctvom opatrení v rámci balíka Fit for 55, ktorý Európska komisia predložila v júli 2021.
Tu už nie je priestor pre rôzne interpretácie.
Spravodlivým systémom medzinárodného obchodu sa musí zaistiť, že podniky budú môcť pri plnení cieľov zelenej dohody zostať globálne konkurencieschopnými.
To zahŕňa cezhraničný a transkontinentálny systém kompenzácie uhlíka.
Zároveň to vytvára stimuly pre obchodných partnerov, aby sa pridali k národom, ktoré rešpektujú obmedzenia našej planéty.
(3) (4)
Návrhy EHSV na rekonštrukciu a obnovu hospodárstva po skončení krízy súvisiacej s ochorením COVID-19, 11. 6.
2020 (Ú. v.
EÚ C 311, 18.9.2020, s. 1).
Uznesenie EHSV k pracovnému programu Komisie EÚ na rok 2022, 9. 6.
2021 (Ú. v.
EÚ C 341, 24.8.2021, s. 1).